E-1960/2010

I.

Mál þetta, sem dómtekið var 7. mars sl., er höfðað af NBI hf., Austurstræti 11 í Reykjavík gegn Frábæru verði ehf., Langholtsvegi 42 í Reykjavík, og C-x-x E-kk-þgf Þ-kk-þgf, Barðastöðum 81 í Reykjavík, með stefnu sem var birt hinu stefnda félagi 1. febrúar 2010 og stefnda, C-x-x E-kk-þgf Þ-kk-þgf, 3. mars 2010. Við aðalmeðferð málsins var málið fellt niður gagnvart hinu stefnda félagi að kröfu stefnanda og um það bókað í þingbók.

Endanleg kröfugerð stefnanda er að stefndi, C-x-x E-kk-nf Þ-kk-nf, verði dæmdur til að greiða stefnanda 3.500.000 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 23. október 2009 til greiðsludags. Þá krefst stefnandi vaxtavaxta samkvæmt 12. gr. sömu laga er leggist við höfuðstól á 12 mánaða fresti. Einnig krefst stefnandi málskostnaðar samkvæmt mati dómsins auk virðisaukaskatts af málflutningsþóknun.

Stefndi krefst sýknu af kröfum stefnanda auk málskostnaðar að mati réttarins að viðbættum virðisaukaskatti.

II.

Málsatvik, málsástæður og lagarök stefnanda

Stefnandi lýsir málavöxtum svo að 25. janúar 2007 hafi Frábært verð ehf. stofnað tékkareikning nr. 69100 við útibú Landsbanka Íslands hf. að Fjarðargötu 9 í Hafnarfirði. Með sjálfskuldarábyrgð nr. 0140-63-400439, dags. 26. janúar 2007, hafi stefndi, C-x-x E-kk-nf, skuldbundið sig persónulega til að tryggja Landsbanka Íslands hf. efndir á skuldbindingum reikningseigandans fyrir allt að 3.500.000 krónum auk vaxta og kostnaðar við innheimtu skuldarinnar. Með heimild í 100. gr. a í lögum nr. 161/2002 um fjármálafyrirtæki, sbr. 5. gr. laga nr. 125/2008 um heimild til fjárveitingar úr ríkissjóði vegna sérstakra aðstæðna á fjármálamarkaði o.fl., hafi Fjármálaeftirlitið tekið þá ákvörðun 9. október 2008 að ráðstafa eignum og skuldum Landsbanka Íslands hf. til Nýja Landsbanka Íslands hf., nú stefnanda, NBI hf.

Hinn 31. ágúst 2009 hafi innistæðulausar færslur á umræddum reikningi numið 6.767.797 krónum og hafi reikningnum þá verið lokað. Frábæru verði ehf. og stefnda, C-x-x E-kk-nf, hafi verið send innheimtubréf 23. og 28. september 2009. Kveður stefnandi að skuld þessi hafi ekki fengist greidd og því sé nauðsynlegt að höfða mál til greiðslu hennar.

Stefnandi kveðst byggja kröfur sínar á meginreglum kröfu- og samningaréttar um greiðsluskyldu fjárskuldbindinga. Kröfu um dráttarvexti, þ.m.t. vaxtavexti, styðji stefnandi við reglur III. kafla vaxtalaga nr. 38/2001, einkum 3. mgr. 5. gr. og 1. mgr. 6. gr. auk 12. gr. sömu laga og kröfu um málskostnað við 1. mgr. 130. gr. laga nr. 91/1991 um meðferð einkamála. Þá sé krafa um virðisaukaskatt af málflutnings-þóknun reist á lögum nr. 50/1988 en stefnandi sé ekki virðisaukaskattskyldur og beri því nauðsyn til að fá dóm fyrir skatti þessum úr hendi stefnda. Varðandi varnarþing vísar stefnandi til 32. og 33. gr. laga nr. 91/1991.

2. Málsástæður og lagarök stefnda

Sýknukrafa stefnda byggist á því að hann hafi ekki tekið á sig sjálfskuldarábyrgð vegna reiknings nr. 0140-26-69100 og þeirra skulda sem stafa frá þeim reikningi. Hann hafi tekið á sig sjálfskuldarábyrgð að fjárhæð 3.500.000 krónur auk vaxta og kostnaðar vegna reiknings nr. 0140-26-6901, en ekki reiknings nr. 0140-26-69100, sem krafa stefnanda byggist á. Á þessari sjálfskuldarábyrgð hafi einhver strikað yfir 6901 og ritað með blýanti, að því er ætla megi, við hliðina númerin 69100. Þessi áritun hafi verið án vitundar stefnda og sé því ekki marktæk.

III.

Niðurstaða

Í málinu liggur fyrir yfirlýsing um sjálfskuldarábyrgð, dags. 26. janúar 2007, sem er undirrituð af stefnda, C-x-x E-kk-þgf Þ-kk-þgf. Þar segir orðrétt: „Með sjálfskuldarábyrgð þessari skuldbindur ábyrgðaraðili sig persónulega til að tryggja Landsbanka Íslands hf. efndir á skuldbindingum reikningseiganda.“ Í yfirlýsingunni eru síðan skráðar upplýsingar í þar til gerða reiti um númer reiknings, viðskiptaútibú, kennitölu reikningseiganda og nafn hans. Í reit fyrir númer reiknings er númerið 0140-26-6901, en strikað hefur verið yfir númerið 6901 og skráð með blýanti númerið 69100. Nafn og kennitala reikningseiganda er síðan tilgreint Frábært verð ehf. og kennitala félagsins skráð í viðeigandi reit. Því næst er staðlaður texti á yfirlýsingunni þar sem segir: „Undirritaður/-ir ábyrgðaraðili/-ar ábyrgjast hér með sem sjálfskuldar-ábyrgðaraðili/-ar, in solidum (óskipt skuldaábyrgð), greiðslu yfirdráttar á ofangreindum tékkareikningi í samræmi við eftirfarandi skilmála.“ Þeim skilmálum er síðan lýst.

Með framangreindum gerningi er ljóst að stefndi hugðist gangast undir sjálfskuldarábyrgð á skuldum Frábærs verðs ehf. hjá Landsbanka Íslands hf., nú stefnandi NBI hf., en ekki á skuldbindingum Gjafavals ehf., sem var eigandi veltureiknings nr. 0140-26-6901. Í málinu liggur fyrir að síðustu hreyfingar á þeim reikningi voru í júní 2004. Gögn málsins bera ljóslega með sér að fyrir mistök hafi reikningsnúmer Frábærs verðs ehf., sem var nr. 0140-26-60100, ekki verið réttilega skráð í viðeigandi reit á yfirlýsingunni í samræmi við ætlun stefnda. Þar sem mistök þessi voru stefnanda augljós, og honum jafnframt ljóst að ætlun stefnda hafi verið að lýsa því yfir að hann ábyrgðist framangreindan reikning Frábærs verðs ehf., var stefnanda rétt að leggja þá merkingu í yfirlýsinguna að stefndi væri að ábyrgjast efndir á yfirdráttarskuld á reikningi nr. 0140-26-69100. Sjálfskuldarábyrgðin er því skuldbindandi fyrir stefnda í samræmi við ætlun aðila og ekki unnt að fallast á þá málsástæðu stefnda að hann hafi með yfirlýsingunni gengist undir ábyrgð á yfirdrætti á reikningi nr. 014-26-6901. Þar sem ekki liggur annað fyrir en að skuldin á umræddum reikningi Frábærs verðs ehf. sé fallin í gjalddaga verður að taka kröfu stefnanda til greina en dráttarvaxtakrafa stefnanda hefur ekki sætt andmælum af hálfu stefnda.

Með vísan til 1. mgr. 130. gr. laga nr. 91/1991 um meðferð einkamála verður stefndi dæmdur til að greiða stefnanda málskostnað sem þykir, með hliðsjón af eðli og umfangi málsins, hæfilega ákveðinn 120.000 krónur.

Á-kk-nf H-kk-nf héraðsdómari kveður upp dóm þennan.

D Ó M S O R Ð :

Stefndi, C-x-x E-kk-nf Þ-kk-nf, greiði stefnda, NBI hf., 3.500.000 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 23. október 2009 til greiðsludags.

Stefndi greiði stefnanda 120.000 krónur í málskostnað.

Á-kk-nf H-kk-nf.